FI Euroopan unionin virallinen lehti CE 84/246

(2004/C 84 E/0292)

KIRJALLINEN KYSYMYS E-3533/03

esittäjä(t): Christine De Veyrac (PPE-DE) neuvostolle

(28. marraskuuta 2003)

Aihe: Euroopan avaruuspolitiikka — budjetti

Kilpailuasioita käsittelevä neuvosto kokoontuu 27. marraskuuta 2003 tarkastelemaan komission valkoista kirjaa Euroopan avaruuspolitiikasta.

Avaruusteollisuutemme suhdanteet ovat tällä hetkellä heikot. Yhdysvallat puolestaan lisää investointejaan siviili- ja sotilaskäyttöä koskevaan tutkimukseen ja useat kehittyvät maat (Kiina, Brasilia, Intia) ovat nousseet avaruusmahtien joukkoon. Nyt kun ollaan aloittamassa keskusteluja unionin rahoitusnäkymistä vuosiksi 2007—2013, Euroopan unionin olisi siis syytä päättää, mitä se tällä alalla haluaa.

Avaruustekniikan kehittämiseen liittyvät haasteet ovat suuret: on vahvistettava taloudellista kilpailukykyä, on luotava autonominen puolustus- ja turvallisuuspolitiikka, on vahvistettava kykyä valvoa ympäristöön liittyviä näkökohtia, on kavennettava digitaalista kuilua, jne. Näiden käytännön näkökohtien lisäksi asialla on myös selvää taloudellista merkitystä: kaikki tutkimukset osoittavat, että yhden euron sijoituksella avaruussovelluksiin saadaan 7—8 euron tuotto.

Edellä esitetyn valossa on perusteltua myöntää vihdoin selvästi aiempaa enemmän rahoitusta avaruuspolitiikkaan. Tätä näkemystä myös Euroopan poliittiset edustuselimet ovat peräänantamattomasti puolustaneet.

Aikooko neuvosto näin ollen antaa tukensa parlamentin ja Euroopan komission yhdessä ilmoittamille avaruuspoliittisille pyrkimyksille?

Kannattaako se valkoisen kirjan suositusta, että unionin avaruusmenoja olisi lisättävä vuodesta 2004 alkaen 4,6 prosenttia vuodessa?

Vastaus

(11. maaliskuuta 2004)

1. Neuvosto pitää Euroopan avaruuspolitiikan kehittämistä erittäin tärkeänä, mistä ovat osoituksena useat tällä alalla äskettäin tehdyt aloitteet, joista mainittakoon erityisesti: — 27. marraskuuta 2003 annetut neuvoston päätelmät teollisuuspolitiikan vaikutuksesta Euroopan kilpailukykyyn, joissa muun muassa korostetaan konsolidoidun teollisen ja institutionaalisen lähestymistavan tarvetta Euroopan avaruusteollisuuden ylläpitämiseksi ja kehittämiseksi ja Euroopan avaruusjärjestön (ESA) ja Euroopan unionin välisen yhteistyön tehostamiseksi (1); — 25. marraskuuta 2003 allekirjoitettu Euroopan yhteisön ja Euroopan avaruusjärjestön välinen puitesopimus (2) ja 13. toukokuuta 2003 annettu neuvoston päätöslauselma Euroopan avaruuspolitiikan kehittämisestä, joka ennakoi tätä sopimusta (3).

2. Euroopan yhteisön ja ESA:n välisen puitesopimuksen mukaisesti parhaillaan toteutetaan ensimmäisiä konkreettisia toimia kattavan avaruuspolitiikan täytäntöönpanemiseksi ja toteutetaan tarvittavia hallinnollisia järjestelyjä komission ja ESA:n yksiköiden välistä tiivistä yhteistyötä varten.

3. Arvoisaa parlamentin jäsentä pyydetään myös ottamaan huomioon komission lainsäädäntö- ja työohjelma vuodeksi 2004 (4) ja Euroopan kasvualoitetta koskeva komission tiedonanto (5), joissa Galileo- ja GMES-aloitteet ovat keskeisiä painopisteitä. Näiden aloitteiden samoin kuin muiden avaruuspolitiikkaan liittyvien kysymysten kehittämistä jatketaan tulevina kuukausina ”avaruusneuvoston” ensimmäisen istunnon yhteydessä, jossa avaruusasioista päättävät tahot kokoontuvat unionin poliittisella tasolla.

4. Arvoisa parlamentin jäsen lienee tietoinen siitä, että komissio esitteli neuvostolle 27. marraskuuta 2003 komission valkoisen kirjan ”Avaruus: laajentuvan unionin uusi eurooppalainen ulottuvuus — Toimintasuunnitelma Euroopan avaruuspolitiikan toteuttamiseksi” (6): Komission valkoisesta kirjasta on siis keskusteltu vasta alustavasti; perusteellisempia keskusteluja käydään vuoden 2004 alkupuoliskolla. Valkoisen kirjan rahoitusvaikutuksia on tarkasteltava huolellisesti eikä neuvosto tästä syystä voi tällä hetkellä ottaa kantaa 4,6 %:n lisäykseen eikä muihin vaihtoehtoisiin rahoitusskenaarioihin.

(1) Asiak. 15472/03 Compet 77 IND 175 MI 305 RECH 243 Ecofin 393 RC 23 WTO 139 TEXT 25 TRANS 330 SOC 507 SAN 256.

(2) Asiak. 12858/03 RECH 152 OC 589.

(3) Asiak. 9341/03 Compet 26 IND 73 MI 104 RECH 87 Polarm 13 Telecom 76.

(4) Asiak. 14510/03 INST 190.

(5) Asiak. 14893/03 Ecofin 340 FIN 498 ECO 237 TRANS 294 ENER 308 RECH 212 SOC 473.

(6) Asiak. 14886/03 RECH 211 Compet 62 IND 164 TRANS 293 Polarm 36.